L'Arxiu Comarcal de l'Alt Urgell rescata un esdeveniment de primer ordre organitzat per l'Agrupación Fotográfica Seo de Urgel l'any 1960 que va tenir una repercussió a nivell de tota Espanya.
La notícia és acompanyada d'una exposició amb material de 3 dels fotògrafs que hi participaren
Passejant pel carrer de Santa Maria.
ACAU, Biblioteca auxiliar (procedència Joan Serrano Cercós).
L'any 1960 la Seu d'Urgell acollí el Primer concurso nacional de fotografía artística, un esdeveniment de primer ordre que va tenir continuïtat en el temps i que aplegà 46 agrupacions fotogràfiques d'arreu d'Espanya amb la participació de 148 fotògrafs amb un total de 423 obres procedents dels quatre punts cardinals de la geografia peninsular, des de San Sebastià a Melilla i de la Coruña a Figueres.
L'esdeveniment va ser organitzat per la Agrupación Fotográfica Seo de Urgel amb el patrocini de l'Ajuntament de la Seu d'Urgell.
L'agrupació fotogràfica va assolir el repte com a institució oficialment constituïda l'any anterior, 1959, però que a la pràctica i de forma no organitzada portava des de mitjans dels anys 50 del segle passat en actiu participant en diferents mostres i concursos.
La mostra va ser inaugurada el 28 d'agost al saló de plens de l'Ajuntament de la Seu d'Urgell, en plena festa major, on va romandre oberta al públic fins el 25 de setembre.
De la Seu d'Urgell, a més dels membres de l'agrupació organitzadora, consta la participació de l' Agrupación Fotográfica La Salle i en total foren 9 els fotògrafs locals que hi participaren: per ordre d'aparició al catàleg consten Francisco Buchaca Rodríguez, Lorenzo Galindo López, José María Esclusa Isús, Eladio Galindo Llangort, Ramon Ingla Torra, Carlos Martínez Jiménez, Buenaventura Morgó Viñals, José Nicolau Carreres, Miquel Planella Gimó.
De l' Agrupación Fotográfica Seo de Urgel es té molt poca informació i malauradament el seu fons encara no s'ha localitzat.
Els seus membres es reunien quinzenalment per intercanviar experiències i coneixements a través de xerrades, sortides fotogràfiques, intercanvi de fotografies i projecció de diapositives.
El laboratori fotogràfic de l'associació s'ubicava al domicili d'un dels seus membres, al número 6 de Santa Magdalena.
Entre alguns dels seus integrants figuren fotògrafs com ara Josep Maria Esclusa, Ramon Ingla, Miquel Planella o Manel Duat, entre d'altres.
L'Arxiu Comarcal de l'Alt Urgell conserva els fons d'alguns dels membres de les dues agrupacions de la Seu d'Urgell participants en aquest esdeveniment; Ramon Ingla Torra –que també ho era de l' Agrupación Fotográfica La Salle -, Josep Maria Esclusa i Miquel Planella Gimó.
Els tres fotògrafs varen continuar cultivant la seva afició a la fotografia al llarg de la seva vida de manera amateur però amb un elevat nivell artístic, especialment en el cas de Josep Maria Esclusa.
Així, per exemple, Ramon Ingla va participar i va guanyar diversos guardons a concursos nacionals i les seves fotos il·lustraren articles i documentals de mitjans de comunicació com La Vanguardia o Televisión Española al llarg de la dècada de 1960.
En el cas de Josep Maria Esclusa, la seva producció il·lustrà publicacions tècniques, com la de les empreses alturgellenques Cadí i Peusa, programes de festes Majors, entre d'altres, sense deixar mai de costat la vessant artística; fruit d'aquesta inquietud, va ser guardonat, l'any 1985, a la I Biennal de Fotografia de Barcelona.
L'any 2019, en col·laboració amb altres institucions, l'Arxiu Comarcal de l'Alt Urgell organitzà una exposició de gran format sobre la seva vida i obra.
Finalment, Miquel Planella Gimó va evolucionar des de la producció artística a la crònica fotogràfica generant el fons més important en nombre d'imatges de l'Arxiu amb més de 120.000 unitats, a més d'erigir-se en el pioner de la preservació de fons fotogràfics històrics a la Seu d'Urgell a través de la seva identificació i digitalització molt abans de la inauguració de l'Arxiu Comarcal.
En aquest capítol l'equip de l'Arxiu Comarcal de l'Alt Urgell ofereix una exposició digital integrada per una selecció d'imatges d'aquests tres pioners de la fotografia artística a la Seu d'Urgell.